Document ID: 31994D0204

ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Μαρτίου 1994 για τη σύσταση της ευρωπαϊκής συνέλευσης επιστημών και τεχνολογιών (94/204/ΕΚ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
Εκτιμώντας:
ότι η επεξεργασία και εφαρμογή της κοινοτικής πολιτικής σε θέματα έρευνας και τεχνολογικής ανάπτυξης, και ειδικότερα η θέσπιση και εκτέλεση γενικού προγράμματος-πλαισίου των κοινοτικών δραστηριοτήτων στον τομέα αυτόν μέσω ειδικών προγραμμάτων, προϋποθέτουν ότι η Επιτροπή μπορεί να στηριχθεί σε αναλύσεις της προόδου της επιστήμης και της τεχνολογίας στην Κοινότητα καθώς και σε εκτιμήσεις των ενδεχόμενων επιπτώσεών τους στην οικονομία και στην κοινωνία-
ότι στο πλαίσιο αυτό, λαμβανομένου ιδίως υπόψη του ύψους των σχετικών χρηματοδοτήσεων και προκειμένου να έχουν οι σχεδιαζόμενες δραστηριότητες την αναμενόμενη επίδραση στην ευρωπαϊκή οικονομία και κοινωνία, είναι αναγκαίο να εξασφαλιστεί η ορθότητα των επιστημονικών και τεχνολογικών επιλογών, η ποιότητα των εκτελούμενων ερευνών, το επίπεδο των ασχολούμενων ομάδων και ο συνυπολογισμός των πλέον πρόσφατων γνωστικών και τεχνολογικών εξελίξεων-
ότι οι στόχοι αυτοί απαιτούν την εξασφάλιση και διατήρηση, μεταξύ της Επιτροπής, αφενός, και της επιστημονικής κοινότητας και της βιομηχανίας, αφετέρου, άμεσης, στενής και μόνιμης επαφής-
ότι προς τον σκοπό αυτόν είναι αναγκαίο να συμπληρωθεί και ενισχυθεί το συμβουλευτικό σύστημα της Επιτροπής σε επιστημονικά και τεχνολογικά θέματα με ένα γενικό γνωμοδοτικό και συμβουλευτικό όργανο, ανεξάρτητο και αντιπροσωπευτικό της ευρωπαϊκής επιστημονικής κοινότητας και βιομηχανίας,
ΑΠΟΦΑΣΙΖΕΙ:
Άρθρο 1
Συνιστάται στα πλαίσια της Επιτροπής συμβουλευτική επιτροπή με ονομασία ευρωπαϊκή συνέλευση επιστημών και τεχνολογιών, καλούμενη στο εξής "η συνέλευση".
Άρθρο 2
1. Κύρια αποστολή της συνέλευσης είναι η συνδρομή της Επιτροπής στην επεξεργασία, εφαρμογή και έλεγχο της πολιτικής της Κοινότητας σε θέματα έρευνας και τεχνολογικής ανάπτυξης:
- δράσεις της Κοινότητας συμπληρωματικές έναντι των δράσεων που λαμβάνονται στα κράτη μέλη, όπως ορίζονται στο άρθρο 130 Ζ της συνθήκης ΕΚ:
- εφαρμογή προγραμμάτων έρευνας, τεχνολογικής ανάπτυξης και επίδειξης,
- προώθηση της συνεργασίας με τις τρίτες χώρες και τους διεθνείς οργανισμούς,
- διάδοση και αξιοποίηση των αποτελεσμάτων,
- βελτίωση της κατάρτισης και αύξηση της κινητικότητας των ερευνητών,
- συντονισμός των δράσεων της Κοινότητας και των κρατών μελών, όπως ορίζει το άρθρο 130 Η της συνθήκης ΕΚ,
- προγράμματα έρευνας και εκπαίδευσης όπως ορίζει το άρθρο 7 της συνθήκης Ευρατόμ.
Η συνέλευση επικουρεί επίσης την Επιτροπή στις προσπάθειές της για την προαγωγή της επιστημονικής και τεχνικής παιδείας στην Ευρώπη και για την τόνωση, σε ευρωπαϊκή κλίμακα, του προβληματισμού σε θέματα επιστημών και τεχνολογίας.
2. Προκειμένου να εκπληρώσει τα καθήκοντα που αναφέρονται στην παράγραφο 1, η συνέλευση:
- κατόπιν αιτήσεως της Επιτροπής:
- γνωμοδοτεί σχετικά με τα κριτήρια και τις μεθόδους αξιολογήσεως των προτάσεων έρευνας, καθώς και σχετικά με τα προγράμματα εργασίας των ειδικών προγραμμάτων, εντός των προθεσμιών που καθορίζει ο εσωτερικός κανονισμός και που αποβλέπουν στην ταχεία εκτέλεση των προγραμμάτων,
- υποβάλλει έκθεση προόδου των ειδικών προγραμμάτων καθώς και γνώμη ex-ante για τις δραστηριότητες της Κοινότητας σε θέματα αξιολόγησης των επιστημονικών και τεχνολογικών επιλογών-
- με δική της πρωτοβουλία ή κατόπιν αιτήσεως της Επιτροπής:
- γνωμοδοτεί επί διαφόρων πτυχών της πολιτικής έρευνας της Κοινότητας ή ακόμη για την εξέλιξη της επιστήμης και της τεχνολογίας στην Ευρώπη και στον κόσμο: νέοι τομείς προς εξερεύνηση, ελπιδοφόρες προοπτικές, επιστημονικός ή οικονομικός τομέας- νέες ρυθμίσεις για την κοινοτική έρευνα- εξελίξεις που πρέπει να ληφθούν υπόψη στην άσκηση των δραστηριοτήτων έρευνας (νέοι τρόποι επιστημονικής επικοινωνίας- κοινωνικές και ηθικές πτυχές κ.λπ.).
Άρθρο 3
1. Η συνέλευση περιλαμβάνει εκατό μέλη κατά μέγιστο όριο.
2. Η συνέλευση συντίθεται από ευρωπαϊκές προσωπικότητες υψηλού επιπέδου και εκπροσωπούν τις θετικές και φυσικές επιστήμες, τις οικονομικές κοινωνικές επιστήμες καθώς και τις ανθρώπινες επιστήμες στο βαθμό και στους τομείς που αυτές αφορούν την κοινοτική έρευνα, την τεχνολογία και τη βιομηχανία.
3. Τα μέλη της συνέλευσης διορίζονται ατομικά από την Επιτροπή, η οποία εξασφαλίζει, προς τον σκοπό αυτόν, όλες τις αναγκαίες επαφές με τους αντιπροσωπευτικούς σε ευρωπαϊκό επίπεδο φορείς της επιστήμης, της τεχνολογίας και της βιομηχανίας. Κατά τους διορισμούς αυτούς η Επιτροπή μεριμνά για την τήρηση των κατάλληλων ισορροπιών, τόσο σε γεωγραφικό επίπεδο όσο και μεταξύ των διαφόρων μορφών έρευνας (βασική, εφηρμοσμένη, ανάπτυξης) και πεδίων επιστημονικών και τεχνολογικών δραστηριοτήτων.
Άρθρο 4
Η θητεία των μελών της συνέλευσης είναι τριετής. Τα μέλη της συνέλευσης ασκούν τα καθήκοντά τους μέχρι την αντικατάστασή τους ή την ανανέωση της θητείας τους.
Τα τακτικά μέλη της συνέλευσης δεν αμείβονται. Τα έξοδα ταξιδίου και παραμονής για τις συνεδριάσεις της συνέλευσης ή ομάδας εργασίας που συνιστάται στο πλαίσιο της συνέλευσης καλύπτονται από την Επιτροπή, με βάση τις ισχύουσες διοικητικές διατάξεις.
Άρθρο 5
Η συνέλευση διαθέτει γραφείο είκοσι μελών που συντίθεται, αφενός, από έναν εκπρόσωπο της Επιτροπής και εννέα μέλη που διορίζονται από την Επιτροπή μεταξύ των εκπροσώπων των αντιπροσωπευτικών φορέων που αναφέρονται στο άρθρο 3 παράγραφος 3 και, αφετέρου, από δέκα μέλη που εκλέγονται από τη συνέλευση μεταξύ των μελών της. Η εκλογή πραγματοποιείται με πλειοψηφία των δύο τρίτων των παρόντων μελών.
Ο πρόεδρος του γραφείου ο οποίος εκλέγεται μεταξύ των μελών του τελευταίου, προεδρεύει της συνέλευσης. Η εκλογή πραγματοποιείται με πλειοψηφία των δύο τρίτων των παρόντων μελών.
Υπό τους ίδιους όρους και με την ίδια πλειοψηφία εκλέγονται δύο αντιπρόεδροι. Αποστολή τους είναι η αναπλήρωση του προέδρου σε περίπτωση κωλύματος του.
Το γραφείο εκπροσωπεί τη συνέλευση ενώπιον της Επιτροπής. Το γραφείο της συνέλευσης οργανώνει τις εργασίες της, καθορίζει την ημερήσια διάταξη των εν ολομελεία συνεδριάσεων, διαβιβάζει τις γνώμες, τα συμπεράσματα των μελετών και τις αξιολογήσεις στην Επιτροπή. Για να διευκολύνει τη συνέλευση στη διεκπεραίωση του έργου της, το γραφείο συγκροτεί προσωρινές ομάδες εργασίας αποτελούμενες από μέλη της συνέλευσης και, εν ανάγκη, από προσωπικότητες εκτός συνελεύσεως.
Κατά τη διαμόρφωση της γνώμης της συνέλευσης το γραφείο δύναται επίσης να εισηγηθεί στην Επιτροπή την ανάθεση μελετών σε εξωτερικούς οργανισμούς.
Η γραμματεία της συνέλευσης εξασφαλίζεται από την Επιτροπή σε στενή συνεργασία με τον πρόεδρο.
Άρθρο 6
1. Η συνέλευση, συγκαλούμενη από τον πρόεδρό της, συνεδριάζει τακτικά στην έδρα της Επιτροπής, πραγματοποιώντας δύο τακτικές συνεδριάσεις της ολομέλειας ετησίως. Η συνέλευση συνέρχεται εκτάκτως κατόπιν αιτήσεων του ενός τρίτου των μελών της, ή κατόπιν αιτήσεως του γραφείου ή της Επιτροπής.
2. Το γραφείο συνέρχεται τακτικά στην έδρα της Επιτροπής, τουλάχιστον τέσσερις φορές ετησίως.
3. Οι εκπρόσωποι της Επιτροπής συμμετέχουν στις συνεδριάσεις της συνέλευσης και των ομάδων εργασίας που την αποτελούν.
Άρθρο 7
Η συνέλευση θεσπίζει τον εσωτερικό κανονισμό κατόπιν προτάσεως της Επιτροπής.
Άρθρο 8
Με την επιφύλαξη των διατάξεων του άρθρου 214 της συνθήκης ΕΚ και του άρθρου 194 της συνθήκης Ευρατόμ, τα μέλη της συνέλευσης υποχρεούνται να μην κοινολογούν τις πληροφορίες που περιέχονται σε γνώση τους από τις δραστηριότητες της συνέλευσης ή των ομάδων εργασίας όταν η Επιτροπή τους ενημερώνει για τον εμπιστευτικό χαρακτήρα μιας γνωμοδότησης ή ενός θέματος.
Άρθρο 9
Η απόφαση 82/835/ΕΟΚ της Επιτροπής (1) καταργείται. Ωστόσο, η ευρωπαϊκή επιτροπή αναπτύξεως της επιστήμης και της τεχνολογίας (Codest) που συστάθηκε με την εν λόγω απόφαση θα εξακολουθήσει να ασκεί τις δραστηριότητες που προβλέπονται στο πρόγραμμα εργασίας του προγράμματος "Ανθρώπινοι πόροι και κινητικότητα" που εντάσσεται στο πρόγραμμα-πλαίσιο ΕΤΑ (1990-1994) μέχρι τη λήξη του προγράμματος αυτού, στις 31 Δεκεμβρίου 1994.
Άρθρο 10
Η παρούσα απόφαση εφαρμόζεται από την 1η Απριλίου 1994.
Βρυξέλλες, 16 Μαρτίου 1994.

Labels: 7
15
5